Henriette Kjær (KF), 1998-11-13:
I Det Konservative Folkeparti ser vi denne lov som både god og dårlig.
Den indeholder nogle gode forbedringer af apotekerloven, men den rummer også nogle mindre heldige ændringer.
Det gode er, at der nu bliver mulighed for, at en apoteker eller dennes stedfortræder kan underrette en kundes læge eller den receptudstedende læge, hvis man opdager et åbenlyst misbrug.
Det kan dels give sig udslag i, at apotekeren konstaterer, at kunden benytter den receptpligtige medicin som rusmiddel og dermed misbruger medicinen, eller det kan give sig udslag i, at en kunde sælger sin medicin videre og altså optræder som såkaldt pillepusher.
Vi har igennem et stykke tid kunnet læse i aviserne, hvordan disse misbrugssituationer er åbenlyse og praktiseres i et vist omfang.
Det er derfor glædeligt, at vi nu får et middel til at få denne trafik stoppet.
Det er vigtigt at understrege, at apotekerens oplysninger gives inden for et lukket system, nemlig til lægen, og at sådanne oplysninger ikke offentliggøres eller videregives til andre uvedkommende offentlige myndigheder.
Godt er det også, at det nu præciseres, hvordan retningslinjerne for magistrelle lægemidler skal videreføres. Jeg har som ordfører fået en del henvendelser fra folk, der ikke kan forstå, hvorfor de lige pludselig ikke kan fortsætte med et lægemiddel, de har brugt i årevis, og som pludselig ikke kan købes mere.
Med denne lov ser det ud, som om der bliver taget hensyn til de ældre patienter, hvis verden stort set bryder sammen, hvis ikke de kan fortsætte med deres medicin.
Jeg finder det også på sin plads, at man med denne lov ophæver kravet om, at en apoteker skal have dansk indfødsret eller statsborgerskab i et EØS-land.
Man behøver ikke at være bange for, at apotekere efter vedtagelse af dette lovforslag ikke vil kunne tale dansk, for en af kvalifikationerne for at komme i betragtning ved overtagelse af et apotek er jo netop, at man bestrider en lang række færdigheder, herunder selvfølgelig at man behersker det danske sprog.
Så det er godt, at vi får støvet lovene af på det her punkt.
Godt er det også, at apotekeren får mulighed for at kontakte en receptudstedende læge, hvis apotekeren mener, at der er fejl eller mangler ved recepten.
På den måde tror jeg, at man kan fange mange uheldige episoder.
Jeg mener ikke, at nogen parter kan føle sig krænket af en sådan bestemmelse; tværtimod er det med til at kvalitetssikre medicinudleveringen og dermed behandlingen af patienten.
Og så til det dårlige i denne lov.
Forslaget om, at sundhedsministeren eller den myndighed, han udpeger, kan videregive oplysninger om omsætningen af lægemidler til offentligheden, herunder offentliggøre statistikker over omsætningen af alle lægemidler og lægemiddelpakninger, er vi lodret imod. Det er klart, at oplysninger om disse forhold skal gives til de myndigheder, hvor det er relevant.
nævner et eksempel fra Tønder, hvor der var en klar mistanke om et ulovligt forhold, og her er det relevant, at oplysningerne udleveres.
Amter og kommuner kan også have interesse i disse oplysninger.
Men en total offentliggørelse, så journalister og konkurrenter kan gennemgå en virksomheds prispolitik,
er helt unødvendig og direkte skadelig for industrien.
Jeg håber, at vi via et fornuftigt udvalgsarbejde kan blive enige om en løsning, så oplysningerne tilflyder dér, hvor behovet er, men ikke frit offentliggøres. Så alt i alt en rimelig lov, men alligevel med et problem, der skal løses, inden vi helt kan støtte forslaget.